Sveriges utenriksminister Margot Wallström sier Sveriges Radio at Sverige allerede anerkjenner Guaido og at det vil komme en kunngjøring fra EU om det samme i løpet av dagen.

– Under disse omstendighetene anerkjenner vi Guaido' som legitim interimspresident, sier hun.

Også Danmark, Tyskland, Spania, Nederland, Østerrike og Storbritannia sier nå de anser lederen av nasjonalforsamling som Venezuelas leder.

Norge følger ikke denne linja.

– Norge har som tradisjon å anerkjenne stater, ikke regjeringer, sier utenriksminister Ine Eriksen Søreide (H) til NTB.

Kunngjøringen fra EU kommer etter Nicolás Maduro nektet å utskrive nyvalg innen i går slik EU-landene krevde.

– Vi gir ikke etter for ultimatum fra noen. Internasjonal politikk kan ikke basere seg på den slags. Slikt hører til i imperialismen og kolonienes tidsepoke, sa Maduro i et intervju med den spanske TV-kanalen Sexta søndag.

Store protester

I helgen var det store demonstrasjoner i både i Venezuela og i andre land med krav om at han må gå av.

– Dersom Maduro ikke innen i kveld går med på å organiseres nyvalg, vil vi se på det som legitimt at Mr. Guaido gjør denne jobben i stedet, sier Franrikes Europa-minister Natalie Loiseau til franske medier søndag.

Hundretusener demonstrerte i Caracas i helgen med krav om nyvalg og et nytt regime. Foto: Juan Carlos Hernandez / AP

Det Maduro imidlertid sier han kan gå med på er samtaler med Juan Guaido og opposisjonen. Dette ønsker ikke opposisjonen fordi den mener tiden for dialog er forbi, og at Nicolás Maduro ikke lenger er Venezuelas rettmessige leder.

– Ingen humanitær krise

I intervjuet avviste Maduro også at folk i Venezuela er rammet av en humanitær krise.

– Venezuela har ingen humanitær krise. Vi har en politisk og økonomisk krise. Vi har en stor økonomisk krig. sier han.

Helsearbeidere i Venezuela har sagt til NRK at 200.000 barn står i fare for å dø av sult om hyperinflasjonene og matmangelen fortsetter.

Guaido ber om nødhjelp

Leder for nasjonalforsamlingen, Juan Guaido som har erklært seg som landets rettmessige president, la i en serie twittermeldinger søndag fram en plan for å løse krisen i landet:

Etablere tre oppsamlingspunkter for nødhjelp til Venezuela i Colombia, Brasil og Karibia.

Kreve at de militære styrkene slipper nødhjelpen inn i landet.

Be Europa beskytte venezuelanske verdier i utlandet.

Guaido har beskyldt Maduros tilhengere for å forsøkte å selge unna landets gullreserver i et forsøk på å flytte dem til sentralbanken.

En rekke europeiske land sier de nå vil anerkjenne 35 år gamle Juan Guaido som Venezuelas rettmessige president. Foto: Fernando Llano / AP

Trump utelukker ikke bruk av militærmakt

Samtidig fortsetter også det storpolitiske spillet rundt det oljerike landet i Sør-Amerika.

I et intervju med CBS News sa presidenten Trump at USA fortsatt vurderer bruk av militærmakt.

– Det er en mulighet, sa Trump som understreket at han egentlig har lagt bort bruk av militærmakt fordi han mener «prosessen i Venezuela allerede har kommet langt».

USA innførte i forrige uke sanksjoner mot det venezuelanske oljeselskapet PDVSA.

Maduro får imidlertid fortsatt støtte fra Russland, Kina og Tyrkia.

– Det internasjonale samfunnets mål bør være å hjelpe Venezuela uten destruktiv innblanding fra utlandet, sier leder for Latin-Amerika-avdelingen i det russiske utenriksdepartementet Aleksander Shchetinin til nyhetsbyrået Interfax.